दिवाली पर ही बाज़ार में मिठाईयों की सबसे ज्यादा खपत होती है, भले ही ब्रांडेड गिफ्ट पैक (Branded Gift Pack) इस मिठाई की जगह ले चुके हों, लेकिन बहुत बड़े सामाजिक वर्ग में अभी भी खुली मिठाई का चलन है। जिसके कारण लोभी दुकानदार कम लागत में ज्यादा मुनाफा कमाने के लिए मिठाईयों में मिलावट करते हैं। ऐसे ही मेरठ की सरधना तहसील में मिठाईयों की मिलावट का धंधा काफी तेजी से पनप रहा है। ये मिलावटी मिठाई शुद्ध मिठाई के मुकाबले तीन गुना तक सस्ती होती हैं। रसगुल्ला और मिल्क केक थोक में लगभग 75 रुपये, सोनपापड़ी लगभग 60 रुपये और मावा मात्र 100 रुपये किलो में सप्लाई किया जाता है। जिस कारण मेरठ के अलावा आस-पास के जिलों और दिल्ली में भी इसकी काफी मांग है। हरियाणा में भी यहां से तैयार मिठाई और मावा को सप्लाई किया जाता है।